王允皙
七月十五夜，同听水、叔毅螺江泛月，叠前韵一首并柬君常
看竹入村莫入城，爱莲赏花莫赏茎。过时失地始则悔，来补秋事寻幽盟。主人三两联臂出，岸侧已有扁舟横。水禽夜静汝好睡，安用云际鸣相惊。同居忧患那忍触，嗟我去岁未死兵。今夜月明心上阔，顿觉冥涨生沧瀛。濛濛百步回望里，君家烟树虚且清。桄榔无花有高影，下覆楼火摇微赪。雨余江气乍清肃，早晚岩桂飘金英。沾衣霜露不足惜，但恐河汉垂垂倾。坐怜鳌峰灯影底，张侯北涕哦诗情。吾曹用意取疏散，文字驱迫如官程。方山浸江转深黑，回棹谁掠菰蒲声。